Tveir hafa greinst með indverska afbrigði COVID á landamærunum og eru báðir í sóttvarnahúsi. Almannavarnastig hefur verið fært af neyðarstigi niður á hættustig
Almannavarnastig vegna COVID hefur verið lækkað af neyðarstigi niður á hættustig. Landlæknir segir uppfært smitrakningarapp sérstaklega mikilvægt nú, þegar samfélagið verður opnara með slökun samkomutakmarkana.
Þrjú COVID smit greindust innanlands í gær, þar af eitt utan sóttkvíar. Tvö smitanna tengjast hópsmitinu í Skagafirði og hafa því alls ellefu smit greinst á þeim slóðum síðustu daga. Víðir Reynisson yfirlögregluþjónn greindi frá því við upphaf upplýsingafundar í dag að almannavarnastig hefur verið fært af neyðarstigi niður á hættustig, af efsta stigi niður á miðstig.
Þórólfur Guðnason sóttvarnalæknir fór yfir stöðu faraldursins. Hann sagði að dregið hefði úr smitum á landamærunum, þrátt fyrir fjölgun ferðamanna, og taldi það ef til vill skýrast af hertum aðgerðum.
Flestar veirur sem greinst hafa á landamærunum undanfarið eru af breska afbrigðinu en einnig hafa tveir greinst með indverska afbrigði veirunnar.
Það hafi verið viðbúið miðað við útbreiðslu í nágrannalöndum. Indverska afbrigðið hafi þó ekki komist inn í landið svo vitað sé. Margt er enn á huldu um indverska afbrigðið, það er talið geta verið meira smitandi en önnur afbrigði og óvíst hvernig bólusetning virkar á það.
Ég held að það megi alveg búast við því að þetta verði ráðandi afbrigði, allavega í mörgum löndum, á næstunni.
Uppfærð útgáfa af smitrakningarappinu var gefin út í gær. Hún byggist á bluetooth-tækni í stað GPS og á að gefa betri upplýsingar en fyrri útgáfa, en tryggja um leið fulla persónuvernd, sagði Alma Möller landlæknir.
Við teljum Bluetooth rakningu sérstaklega mikilvæga á þessum tímapunkti í faraldrinum, þar sem fyrirsjáanlegt er að samfélag okkar verður opnara eftir því sem fleiri verða bólusettir.
Sagði Alma og hvatti alla til að sækja sér nýja útgáfu appsins, sérstaklega ungt fólk.
Tveir hafa greinst með indverska afbrigði COVID á landamærunum og eru báðir í sóttvarnahúsi. Almannavarnastig hefur verið fært af neyðarstigi niður á hættustig 